অনেক সুযোগ দেওয়া হয়েছে, এবার উচিত শিক্ষা দেওয়ার পালা, পাকিস্তানকে নিশানা ভাগবতের

ওয়েবডেস্ক: পহেলগাম (Pahalgam) জঙ্গি হানা নিয়ে এবার মুখ খুললেন আরএসএস প্রধান মোহন ভাগবত (RSS chief Mohan Bhagwat) । রাম-রাবণের (Ram-Ravan) যুদ্ধের প্রসঙ্গ টেনে এনে পাকিস্তানকে (Pakistan) উচিত শিক্ষা দেওয়া হবে বলে হুঙ্কার দিলেন আরএসএস প্রধান। সেইসঙ্গে তিনি বলেন, বার বার সুযোগ দেওয়া হয়েছে, তার পরেও শোধরাচ্ছে না পাকিস্তান।

ভাগবত এই প্রসঙ্গে রাম-রাবণের যুদ্ধের প্রসঙ্গ তুলে ধরে বলেন, রামও রাবণকে বার বার সুযোগ দিয়েছিলেন, কিন্তু তার পরেও রাবণ নিজেকে পরিবর্তন করতে পারেনি। এর পরেই রাম, রাবণকে বিনাশ করে। পহেলগামকাণ্ডের তীব্র নিন্দা করে আরএসএস প্রধান ভাগবত বলেন, এই লড়াই ধর্ম-অধর্মের লড়াই। সেইসঙ্গে তিনি রাজধর্মে কথা স্মরণ করালেন।

গত ২২ এপ্রিল কাশ্মীরের পহেলগাম কাণ্ডে জঙ্গিদের গুলিতে নিহত হয় ২৬ জন পর্যটক। আহত হয়েছেন একাধিক। ঘটনায় গোটা দেশ শোকে পাথর। গোটা বিশ্ব এই বর্বরোচিত হামলার নিন্দা করেছে। পর্যটকরা ফিরে এসে, তাঁরা জানান শুধু বেছে-বেছে হিন্দুদের খুন করেছে সন্ত্রাসবাদীরা।

আরও পড়ুন: প্রতিটি ভারতবাসীর রক্ত ফুটছে, ‘কঠোর জবাব দেবে ভারত’, ‘মন কি বাত’ থেকে হুঙ্কার প্রধানমন্ত্রীর

এর প্রেক্ষিতে বলতে গিয়ে আরএসএস প্রধান বলেন, “পর্যটকদের ধর্ম জেনে তারপর তাঁদের হত্যা করা হয়েছে। হিন্দুরা কোনওদিন এই ধরনের কাজ করতে পারবে না।

গীতার শ্লোকের উল্লেখ করে তিনি বলেন, এই যুদ্ধ ধর্ম ও অর্ধমের যুদ্ধ।” ভগবত গীতার কথা উল্লেখ করে অর্জুনের লড়াইয়ের কথা উল্লেখ করেছেন তিনি। পাকিস্তানকে পাল্টা জবাবের প্রশ্নই তিনি এখানে টেনে এনেছেন।রাজার রাজধর্ম পালন করা উচিত। ভাগবত বলেন, অশুভ শক্তিকে বিনাশ করতে ক্ষমতা দেখানো প্রয়োজন। সকলকে একজোট হওয়ার বার্তা দিয়ে তিনি বলেন, আমরা যদি ঐক্যবদ্ধ থাকি, তাহলে কেউ আমাদের দিকে খারাপ উদ্দেশ্য নিয়ে তাকানোর সাহস পাবে না। আর যদি কেউ সেটা করে, তাহলে তার চোখ উপরে নেওয়া হবে।

মোহন ভগবত এ দিন পাল্টা প্রত্যাঘাতেরও দাবি জানিয়ে বলেন, কখনও-কখনও শত্রুপক্ষকে নিজের ক্ষমতা দেখাতে হয়। ঘৃণা শত্রুতা আমাদের স্বভাব নয়, তাই বলে নীরবে সহ্য করাও না। একজন সত্যিকারের অহিংস ব্যক্তিকে শক্তিশালী হতে হবে। যদি শক্তি না থাকে, তাহলে কোনও বিকল্প নেই। কিন্তু যখন শক্তি থাকে, তাহলে প্রয়োজনের সময় দেখাতেই হবে।